**Avec Daniel TRIMPE,**

**i-est jamais treup timpe !**

Mi, Daniel Trimpe, Mayeur ed Mézy-su-Esguiffe,

fieu ed Daniel Sénior Trimpe, mayeur d’HERGNIES, cul d’oson,

pétiot fieu ed Daniel le preum Trimpe, mayeur ed VIEUX-CONDE, les rasineux d’gamelles

frère de Alphonse TRIMPE, 1er prix ed mingeu d’tripes 2023

frère de Arsène TRIMPE, 1er prix ed dequinte ed bière 2023

frère de Colas TRIMPE, 1er prix ed poésie anacrérotique

ej sus candidat à l’élecchon du perzidint du ROUCHI

( Rassemblement pour l'Organisation de l'Unification des Cabarets des Hauts de France Intramuros )

Min programme el vlà-chi :

*- ène minute ed silinche quind in accordéoneux i défunque.*

*- ène heure pa semain.ne dins l’z’écoles pou ène elchon su l’gastrolomie françaisse : fromaches, flamiques, chucartes…*

*- ène jornée dins l’année ; l’jornée du Mayeur dusse qu’in peut evnir boire es pinte à l’cabaret…*

*- ène semain.ne ed vagances in pus inter l’31 déchempe et l’preum jinvier ( comme in égyp, in lommera cha les jors égypchiaques o épagomènes ) pou permette à nos estoumacs ed s’arposer après avoir fait les goulaffes avec el lanque lucullus.*

*- in mos de fiêtes in octope pou chélébrer el nouviau vin : octoperfiête, l’mos parfait !*

*- in an d’impôts in moins pou l’cheux qui vont m’donner des doupes pour l’campane pace qué in d’zous d’chinq % ej va mie ête payé !*

Ej vas point vous mintir : edpus qué j’sus mayeur, el ville alle est beaucoeup miu :

*- estationnemint GIG GIC HIC pou les quervés*

*- tros intrées pa an.née pour cheux qu’i z’acoutent « Su in air d’accordéon » tous les diminches, à Vieux-Berquin, pou guincher in acoutant Michel Porion et ches dinseusses : Rwétala Smaronnequéu / Félicie Sintlbrin / Mimi Tandesnourriture*

*- perchonnel municipal avec des gilets couleur lie-de-vin à l’aprézeut, in blanc de blanc pindant ches courts jours, vert absinthe à l’arnouviau et gaune jurançon a ch’biau temps.*

*- vœux du maire in jinvier, anniverchaire du maire in march, fiête nachonale el 1 mai comme cha i-y-a pus ed monnte, rintrée des buveux in septempe, l’octoperfiête, et pis el colis ed Noé qui s’ra donné à partir ed 4ans et demi ( el bière alle s’ra rimplachée pa du Kidibull )*

Adon mes gins, si vous volez du sang nuef, bin rouche, avec ène tranque ed lard, un homme du terroir, et mis ène dijeusse ed bonne avinture qu’alle a ravisé dins les ués d’autruche in Namibie, votez pou ène famile sins pot de vin, sins prétinchon, sins castrole à l’cul.

**Avec Daniel TRIMPE, i-est jamais treup timpe !**